Source: https://www.slov-lex.sk/pravne-predpisy/SK/ZZ/1965/34/vyhlasene_znenie.html
Timestamp: 2019-08-19 14:23:39+00:00
Document Index: 8555080

Matched Legal Cases: ['§ 4', '§ 12', '§ 8', '§ 32', '§ 32', '§ 33', '§ 33', '§ 33', '§ 33', '§ 32']

Znížiť nemožno regresnú náhradu spočívajúcu len v náhrade nákladov liečenia a dávok nemocenského poistenia. Pevnú sumu regresnej náhrady pri čiastočnej invalidite alebo smrti možno - s výnimkou ustanovenia odseku 6 - znížiť najviac o polovicu. Zníženie je vylúčené v prípadoch, v ktorých by sa mohla uložiť prirážka k regresnej náhrade podľa § 4 ods. 1 zákona.
Trovy konania o regresných náhradách znášajú ústavy národného zdravia a národné výbory, na ktorých tieto trovy vznikajú.
Svedočné, znalečné, náhrady pracovných ciest, nevyhnutné výdavky členov regresných komisií pri výkone funkcie, ako aj iné hotové výdavky potrebné na účelné uplatnenie regresných náhrad preddavkujú národné výbory; pokiaľ tieto výdavky vznikajú z pôsobnosti okresného ústavu národného zdravia pri príprave podkladov alebo pri uplatňovaní regresnej náhrady, uhrádzajú sa podľa poukazu ústavu národného zdravia, prípadne sa tieto výdavky uhrádzajú z preddavku, ktorý národný výbor poskytol na ten účel ústavu národného zdravia.
Trovy, ktoré v konaní vzniknú organizácií alebo občanovi, ktorých povinnosť na regresnú náhradu sa prerokúva, znáša tento účastník sám.
Organizácii, ktorá bola uznaná za povinnú na regresnú náhradu, sa uloží, aby uhradila vzniknuté hotové výdavky uvedené v odseku 2.
Občanovi, ktorý bol uznaný za povinného na regresnú náhradu, sa uloží v primeranej výške uhradiť hotové výdavky uvedené v odseku 2, ak vznikli jeho zavinením alebo ak poškodenie zdravia spôsobil úmyselne alebo v opilosti.
Úhradu hotových výdavkov uvedených v odseku 2, ktoré vznikli len preto, že občan alebo organizácia, ktorých povinnosť na regresnú náhradu sa prerokúva, svojvoľne alebo úmyselne neposkytli potrebnú súčinnosť podľa § 12, môže orgán príslušný na rozhodnutie o regresnej náhrade uložiť tomuto účastníkovi aj vtedy, keď k uloženiu náhrady samej nedošlo.
Výnos regresných náhrad spravovaný okresnými národnými výbormi je neplánovaným príjmom týchto národných výborov. V súlade s účelovým určením tohto výnosu podľa § 8 zákona poskytujú sa z neho príspevky:
na financovanie zariadení slúžiacich na lepšie zabezpečovanie ochrany života a zdravia pracujúcich v prevádzke organizácií alebo ochrany života a zdravia obyvateľstva v ich okolí;
na odstránenie závažných zdrojov úrazov a chorôb z povolania alebo na odstránenie závažných hygienických závad;
na lepšie vybavenie zdravotníckych zariadení pre ochranu zdravých životných a pracovných podmienok a pre liečenie, prípadne predchádzanie úrazov a chorôb z povolania alebo na nápravu ich následkov;
na iné zariadenia a opatrenia slúžiace na vyššie uvedené účely.
Príspevok podľa odseku 1 môže sa poskytnúť na zariadenia a opatrenia štátu alebo socialistických organizácií. Základným predpokladom je, že organizácia vzhľadom na výšku nevyhnutných nákladov nemôže také zariadenie alebo opatrenie vykonať zo svojich prostriedkov, hoci ich účelne používa, alebo ich nemôže vykonať v čase zodpovedajúcom naliehavej potrebe. Primeraná účasť organizácie na nákladoch sa má spravidla zachovať.
Na poskytnutie príspevku podľa predchádzajúcich ustanovení nie je právny nárok. Príspevok sa poskytuje na žiadosť organizácie alebo orgánov jej nadriadených.
Príspevok nemožno poskytovať na zariadenia a opatrenia bežnej povahy, ktoré má organizácia zabezpečovať z vlastných prostriedkov.
V rámci účelového určenia podľa § 32 je v každom okrese z výnosu regresných náhrad dosiahnutého v bežnom roku jedna polovica určená na zariadenia a opatrenia v okrese, ďalších 30% na zariadenia a opatrenia v kraji a zvyšok 20% na potreby celoštátnej povahy; k týmto celoštátnym potrebám patrí aj vyššia oprávnená potreba jednotlivých krajov, prípadne okresov.
Príspevky z výnosu regresných náhrad poskytuje okresný národný výbor, ktorý spravuje výnos regresných náhrad. Pokiaľ tak robí z polovice výnosu, ktorá je podľa odseku 1 určená pre potreby okresu, spravuje sa vlastným uvážením naliehavosti a významu týchto potrieb z hľadiska zabezpečenia ochrany života a zdravia. Príspevky z druhej polovice výnosu, ktorá je vyhradená pre potreby kraja a pre celoštátne potreby, poskytuje len podľa pokynov krajského národného výboru. Návrh predkladá rade okresného národného výboru zdravotnícka komisia po dohode s finančnou komisiou a plánovacou komisiou a po vypočutí príslušných orgánov Revolučného odborového hnutia a výrobného družstevníctva, ako aj orgánov hygienickej služby a iných príslušných orgánov štátneho odborného dozoru nad bezpečnosťou a ochranou zdravia pri práci. Zdravotnícka komisia vychádza z námetov svojej regresnej komisie; plánovacia komisia prihliadne na stanovisko svojej odbornej komisie pre starostlivosť o zdravé životné prostredie, ak bola pri nej zriadená.6)
Pokyny na poskytnutie príspevku z kvót vyhradených pre potreby kraja a pre celoštátne potreby dáva okresnému národnému výboru krajský národný výbor; pri prerokúvaní návrhu sa postupuje spôsobom uvedeným v odseku 2. S kvótou vyhradenou pre celoštátne potreby nakladá krajský národný výbor len podľa pokynu Ministerstva zdravotníctva.
Pre potreby, ktoré sú plánované na niekoľko rokov, môže sa poskytnúť celkový príspevok, rozvrhnutý na viac rokov, na plnenie ktorého sa v ďalších rokoch použije výnos regresných náhrad už v priebehu roka, vždy však len do výšky získaných zdrojov v rámci príslušnej kvóty.
Rady okresných národných výborov sa môžu dohodnúť, že kvóty výnosu určené pre potrebu okresu sa v rámci ustanovenia § 32 použijú pre spoločné potreby viacerých okresov, pre potreby kraja alebo pre celoštátne potreby. Obdobná dohoda je prípustná aj medzi radami krajských národných výborov. Pri týchto dohodách prihliadajú rady národných výborov na stanovisko orgánov uvedených v odseku 2.
Orgán poskytujúci príspevok určí vždy účel použitia a lehoty, v ktorých sa má jeho použitie vykázať a vyúčtovať. O poskytnutí príspevku upovedomí okrem organizácie, ktorej je príspevok určený, vždy aj jej nadriadený orgán a príslušný orgán dozoru Revolučného odborového hnutia nad bezpečnosťou a ochranou zdravia pri práci, ako aj orgán štátneho odborného dozoru, do pôsobnosti ktorého patrí účel, na ktorý sa má príspevok použiť. Ak ide o príspevok poskytovaný z vyhradenej kvóty, upovedomí aj orgán, ktorý vydal pokyn na toto použitie.
Organizácia, ktorá dostala príspevok, podáva v určenej lehote zprávu o jeho použití s potrebnými dokladmi orgánu, ktorý jej príspevok poskytol (§ 33 ods. 2) a ktorý zariadi preskúmanie zprávy príslušnými orgánmi dozoru nad bezpečnosťou a ochranou zdravia pri práci alebo iným spôsobom.
Orgán, ktorý príspevok poskytol (§ 33 ods. 2), posúdi, či sa príspevok použil za podmienok určených pri jeho poskytnutí; v opačnom prípade rozhodne, že organizácia je povinná príspevok alebo jeho časť vrátiť.
Pokyny na použitie kvóty vyhradenej podľa § 33 ods. 1 pre celoštátne potreby dáva Ministerstvo zdravotníctva po dohode s Ústrednou radou odborov; pritom prihliada na návrh Štátneho úradu sociálneho zabezpečenia, Štátnej plánovacej komisie, Ústredného sväzu výrobných družstiev a iných ústredných hospodárskych orgánov, ako aj na žiadosti jednotlivých krajských národných výborov.
Výnos regresných náhrad sa prevádza v nasledujúcom roku do finančných rezerv okresného národného výboru s účelovým určením. Pokiaľ sa však o použití výnosu regresných náhrad z uplynulého roka v okrese nerozhodlo podľa § 33 ods. 2 do konca nasledujúceho roka, rozhodovanie o použití nevyčerpanej sumy na účely podľa ustanovenia § 32 prechádza na radu krajského národného výboru.